VEGA, smash!bang!pow & Tønder Festival! præsenterer

**Watkins Family Hour hygger om dig i VEGA**

*Søskendeparret Watkins har fundet tid til at lave nye folk-sange sammen, som du kan nyde i Lille VEGA fredag den 15. januar.*

Watkins Family Hour-projektet startede som et frirum, hvor søskendeparret Sara og Sean Watkins afprøvede nyt materiale og coverversioner. Med bluegrass og folk-sange i højsædet spillede duoen månedligt et show i Los Angeles med musikalske venner og gæster som Fiona Apple, Jackson Browne, Booker T. og skuespiller/sangeren John C. Reilly.

Duoen udgav i april måned deres andet album *Brother Sister*, som de tager på tour med i 2021. Sean Watkins spiller hovedsageligt guitar og Sara Watkins violin. Flere af sangene tager udgangspunkt i et billede, der transcenderer sig selv og i sidste ende kommer til at handle om noget større.   
  
Åbningssangen på albummet ”The Cure” er for eksempel inspireret af Netflix-serien *Tidying Up With Marie Kondo*. Konceptet at skille sig af med ting er tydelig i teksten, men der er også en fortælling om at vide, at man er i et usundt forhold, som man undgår at reparere på. Duoens musikalske kemi er tydelig på sange som ”Layfayette” - en hyldest til Hollywood såvel som hjembyerne, der er blevet forladt af de ambitiøse, kommende stjerner.

Den instrumentelle sang “Snow Tunnel” er inspireret af en køretur gennem Zion National Park, hvor Sean Watkins husker at komme ud på den anden side af en mørk tunnel til et fredfyldt panorama af sne. At bevæge sig fra et landskab til et andet – både bogstaveligt talt og musikalsk – er ikke noget nyt for søskendeparret. De fik deres gennembrud sammen i bandet Nickel Creek, som de vandt en grammy med og turnerede det meste af verdenen. Nickel Creek er dog p.t. på pause og Watkins-søskende har i mellemtiden spillet i diverse projekter, udgivet solomateriale og ikke mindst fundet tid til at skrive sammen igen.

**Fakta om koncerten:**  
Watkins Family Hour (US)   
Fredag den 15. januar kl. 21:00  
Lille VEGA, Enghavevej 40, 1674 Kbh. V  
Billetpris: 160 kr. + gebyr  
Billetsalget starter i dag via VEGAs hjemmeside og Ticketmaster.